עמרי גאנדלמן

עֹמרי גאנדלמן (נולד ב-16 במאי 2000) הוא כדורגלן ישראלי המשחק בעמדת הקשר בגנט מליגת העל הבלגית בכדורגל ובנבחרת ישראל.

קריירת מועדונים
גאנדלמן נולד וגדל בהוד השרון. החל את דרכו בהפועל הוד השרון ובמהלך השנים שיחק במכבי פתח תקווה, הפועל רעננה והפועל פתח תקווה.

בגיל 17 רשם הופעת בכורה בקבוצה הבוגרת של הפועל פתח תקווה כשנכנס מחליף בגביע הטוטו נגד הפועל בני לוד באצטדיון המושבה ב-12 בספטמבר 2017.

בנובמבר 2017 עבר לגרמניה ונקלט בקבוצת הנוער של מועדון ווין ויסבאדן (SV Wehen Wiesbaden) מליגת הבונדסליגה הגרמנית לנוער.

בתום עונת המשחקים 2017/2018 קיבל חוזה לעונת 2018/2019 במועדון הגרמני ווין ויסבאדן, אך לאחר התלבטויות רבות חזר לישראל – גם כדי לעשות בגרויות – וגם כי נדרש לחזור על מנת למלא את חובת הגיוס לצה"ל.

מכבי נתניה 
באוגוסט 2018 חתם לשנה עם אופציה לשנתיים במכבי נתניה ושיחק במסגרת קבוצת הנוער שבה כבש שמונה שערים והוביל אותה למעמד גמר גביע המדינה בכדורגל לנוער על שם אבי רן, בו הפסידה הקבוצה 0–1 להפועל תל אביב.

בתום עונת 2017/2018 מימשה מכבי נתניה את האופציה על גאנדלמן לשנתיים נוספות.

בעונת המשחקים 2019/2020, בה שימש קפטן, המשיך להוביל את קבוצת הנוער של מכבי נתניה, כבש 12 שערים והשתלב גם במסגרת הקבוצה הבוגרת, עם שתי הופעות במסגרת גביע הטוטו ושש הופעות במסגרת ליגת העל.

ב-24 בפברואר 2020 חתם על חוזה לארבע שנים במכבי נתניה מליגת העל. את עונת המשחקים 2020/2021 פתח כשחקן הרכב בקבוצה הבוגרת של מכבי נתניה בעמדת הבלם. בתחילת עונת 2020/2021, ב-31 באוקטובר, כבש את שער הליגה הראשון שלו מול הפועל כפר סבא, במשחק בו ניצחה קבוצתו 0–3. בינואר 2023 זכה עם המועדון בגביע הטוטו לעונת המשחקים 2022/23.

גנט 
ב-16 באוגוסט 2023 חתם בגנט מליגת העל הבלגית תמורת 2.4 מיליון יורו, בחוזה למשך חמש שנים. ארבעה ימים לאחר מכן ערך את הופעת הבכורה בליגה, כשעלה כמחליף בדקה ה-79 בתיקו הביתי של קבוצתו 2–2 עם סינט-טרוידן. ב-24 באוגוסט 2023 ערך את הופעת הבכורה שלו בצמד משחקי פלייאוף ההעפלה לליגה האירופית של UEFA, כשנכנס כמחליף בשלהי המחצית השנייה בה קבוצתו השיגה ניצחון ביתי 0–2 על אפואל ניקוסיה הקפריסאית (וכן 1–2 לטובת גנט במשחק הגומלין ביניהן).

קריירה בינלאומית
בשנים 2021–2023 גאנדלמן שיחק גם בנבחרת הצעירה של ישראל עד גיל 21, ולזכותו ארבעה שערים מתוך 14 הופעות במדי הנבחרת עד גיל 21, כולל היותו שחקן הרכב וגורם משמעותי ומכריע בהגעתה לחצי-גמר יורו הצעירות 2023 שהסתיים אמנם בהפסד 0–3 לאנגליה, אך עם כרטיס ישיר לזכותה של נבחרת ישראל האולימפית עד גיל 23 ולהשתתפותה (בפעם השלישית בהיסטוריה) בטורניר הכדורגל האולימפי, והפעם כאחת מארבע הנציגות של UEFA, במסגרת אולימפיאדת פריז שתיערך ב-2024.

ב-5 בנובמבר 2021 זומן לראשונה גם לסגל נבחרת ישראל הבוגרת, לקראת המשך משחקיה במוקדמות מונדיאל 2022 מול נבחרות  ו. ב-12 בנובמבר 2021 ערך את הופעת הבכורה שלו בבוגרים של נבחרת ישראל במסגרת מוקדמות מונדיאל 2022, במשחק החוץ מול אוסטריה שהסתיים בהפסד 4–2, בו נכנס כמחליף במהלך המחצית הראשונה.

חיים אישיים
בנו של שמואל (שמוליק) גאנדלמן, כדורסלן עבר, ששיחק בקבוצות הפועל ירושלים, מכבי חיפה, אליצור נווה-דוד רמלה ומכבי ראשון לציון, ונכדו של רמי גאנדלמן – מאמן כדורסל ואושיית ספורט בירושלים.

בעונת 2017/2018, בעת ששיחק בליגה לנוער שבגרמניה, למד גרמנית.

גאנדלמן הוא גם בעל דרכון פורטוגלי.

קישורים חיצוניים

 עמוד השחקן, באתר מכבי נתניה

הערות שוליים

כדורגלנים ישראלים
קשרי כדורגל ישראלים
כדורגלני מכבי נתניה
כדורגלני נבחרת ישראל
כדורגלנים ישראלים בגרמניה
כדורגלני והן ויסבאדן
כדורגלנים ישראלים בבלגיה
כדורגלני גנט
הוד השרון: כדורגלנים
ישראלים שנולדו ב-2000